Primeira Linha em rede 2.0 » "Se fôssedes trabalhar…" (Um problema de falsos contrapostos)
"Se fôssedes trabalhar…" é a frase condenatória, definitiva, dos elementos representativos da parte reacionária, conservadora da sociedade ante as teimas reivindicativas dessa outra parte que persiste nos seus anseios por transformar em parámetros mais justos o seu meio. O curioso é que muitas vezes essa teima transformadora vai mesmo em benefício da parte refratária. Porque as linhas divisórias às vezes nom som nem de traço grosso, nem diáfanas, nem definitivas.
Havia o outro dia greve geral em Euskal Herria com umha manifestaçom de impressionantes proporçons em Gasteiz, e havia simultaneamente duas manifestaçons em Madrid até o prédio das Cortes Gerais. O folhom colheu Mariano Rajói, presidente do governo espanhol, a fazer turismo diplomático; estava na Assembleia Geral da ONU, parece ser que a falar de Gibraltar e outras prioridades indiscutíveis (ai, as feridas do imperialismo espanhol…!) E tivo na conferência de imprensa posterior umha lembrança para aquelas pessoas que nom se manifestavam. Para essa imensa maioria que nom saiu à rua para manifestar-se, mas que ia todos os dias trabalhar para ajudar a sair da crise.
Esse é o mapa social que desenha na sua mente a direita… estám os que trabalham, por um lado, que som discretos, humildes, pulcros, honrados, bons cidadaos, gente de ordem, e, polo outro lado, estám os que passam a vida detrás da faixa, berrando polas ruas, que vivem do conto, que som sujos, ruidosos, anárquicos, hedonistas, libertinos, vándalos… e que o que necessitavam era mais disciplina e mais trabalho, que o tempo livre, já se sabe, maleia e dá pé a pensar demasiado.
Os que se manifestam e os que nom se manifestam nom som contrapostos confrontáveis. Primeiro, porque muita gente que simpatiza no essencial com a manifestaçom de Madrid, ou seja, identifica-se com a perceçom de podrémia na classe política e nas instituiçons do regime, nom assistiu por impossibilidade de se deslocar a Madrid ou porque a manifestaçom a apanhou em horário laboral. Porque muitos que temos umha simpatia com essa greve geral em Euskal Herria, nom somos bascos nem bascas, e a nossa tarefa está noutras latitudes, concretamente nos nossos respetivos países e cidades, nos nossos centros de trabalho, tentando criar consciência da necessidade da greve "também aqui". E segundo, porque nom todos os assistentes a umha manifestaçom, ou nom todas as pessoas secundantes de umha greve respondem ao mesmo perfil, ainda que evidentemente haja um elemento de coesom que os fai agir unitariamente, que é nom já ter o mesmo problema, mas ter um grau mínimo de consciência partilhada desse problema.
A divisom que traça Rajói é irreal; ser de esquerda nom é pertencer a umha tribo urbana. Ter consciência de classe nom é um vício. Ir às cinco da manhá de piquete nom é como ir à discoteca e as assembleias na fábrica ou na rua nom som um "botelhom". A imensa maioria daqueles e daquelas que protestam nas ruas nos tempos que correm, tenhem as mesmas aspiraçons que aqueles que nom o fam e achantam, pensando que se calhar isto é transitório e que se nos sacrificamos, num futuro virám tempos melhores.
Muitos e muitas dos que se manifestam nom som revolucionários, ainda que o tempo e a necessidade poda que os converta em tal cousa. De partida, desejariam um estado de placidez social em que eles pudessem desenvolver a sua vida de casa para o trabalho e do trabalho para casa e, polo meio, ócio, consumo, vida social… todo numha roda perfeita e imutável, sem sobressaltos. Igual que os que calam e nom se manifestam. A fractura está em como afrontam a situaçom.
A enorme diferença está em que enquanto uns obedecem a palavra de ordem do líder e se dedicam a agachar a cabeça e a produzir mais cobrando menos e pagando mais por absolutamente todo aquilo que é necessário para viver e aquilo que nom o é tanto, para contribuír "devidamente" para o equilíbrio das trucadas contas do capital e do estado e assim reconquistar o prometido bem-estar, outros nom acreditam no conto. A diferença é que enquanto uns "acreditam para serem recompensados", outros percebem que som despossuídos de direitos que parecia impossível que perdêssemos nesta altura da história, e que se aproveita a crise para rapinar. Que se penaliza aos que produzimos e que se premia aos que especulam e roubam. E que como isto o decidem a porta fechada umha dúzia de senhores e senhoras, que cada sexta-feira se reúnem para decidir por onde é que metem a tesoura desta volta, e nom há marcha atrás, porque aritmeticamente é impossível que por via parlamentar se lhes freiem as decisons, há que saír à rua, que a fim de contas é onde a classe trabalhadora sempre alcançou as suas conquistas.
Mas a principal fratura é a de classe, como sempre. Quem tiver algumha dúvida, que olhe as declaraçons de património de cada um dos membros do governo espanhol, ou os seus currículos vitae. Essa sim que é umha divisom real e clarifica os motivos polos que nem Rajói, nem nengum dos seus ministros e ministras, tenhem a menor empatia real com essa parte da populaçom do Estado espanhol que se manifesta, ou nom; que acredita nas suas promessas, ou nom; que votou nas últimas eleiçons gerais PP, ou nom… mas que tem em comum que tem que viver do seu trabalho e que tem que cruzar os dedos cada dia para nom cair na maldiçom do desemprego. Com eles, nom apenas nom há nengumha empatia, mas inclusive nom existe a piedade. Cada sexta-feira, umha nova navalhada. Pois é, a miragem eleitoral fai com que pensemos que se escolha beira política como quem escolhe equipa de futebol, e nom é assim.